- On selvää, että tämä mies ei ole enää tervetullut Belgiaan, maahanmuutto- ja turvapaikka-asioiden valtiosihteeri sanoi.

Belgian maahanmuutto- ja turvapaikka-asioiden valtiosihteeri Theo Francken kertoi tiistaina, että Belgia aikoo lakkauttaa Brysselin suuren moskeijan (La Grande mosquée) pääimaamin Abdelhadi Sewifin oleskeluluvan. AOP

Belgian maahanmuutto- ja turvapaikka-asioiden valtiosihteeri Theo Francken kertoi tiistaina, että Belgia aikoo lakkauttaa Brysselin suuren moskeijan (La Grande mosquée) pääimaamin Abdelhadi Sewifin oleskeluluvan.

Alun perin Egyptistä kotoisin olevan, mutta pitkään Belgiassa asuneen Sewifin on katsottu olevan maan turvallisuudelle vaarallinen henkilö.

- Olen saanut tietoja, jotka osoittavat selvästi, että kyse on henkilöstä, joka on vaarallinen yhteiskunnallemme ja kansalliselle turvallisuudelle, valtiosihteeri Francken sanoi belgialaiselle RTBF-medialle.

- Kaikki tietävät, että Brysselin suuren moskeijan suhteen on ollut ongelmia. Tämän vuoksi päätin lakkauttaa imaamin oleskeluluvan, Francken sanoi uutistoimisto AFP:n mukaan.

Radikaaleja ajatuksia

Valtiosihteeri Franckenin mukaan Belgian turvallisuuspalvelu oli pyytänyt ulkomaalaisvirastoa lakkauttamaan imaamin oleskeluluvan, koska tämä on radikaali salafisti, wahhabisti ja sharia-lain kannattaja, jolla on vanhoillisia ja ”erittäin radikaaleja” ajatuksia belgialaista yhteiskuntaa vastaan.

- On selvää, että tämä mies ei ole enää tervetullut Belgiaan, Francken totesi RTBF:lle.

Belgia yrittää kitkeä muslimien radikalisoitumista kaikin keinoin, sillä Brysseliä pidetään Euroopan jihadistien pääkaupunkina. Esimerkiksi brysseliläisestä Moolenbeekistä on viime vuosina värväytynyt Isisin riveihin enemmän taistelijoita kuin Pariisista ja Lontoosta yhteensä.

Brysselin turvatoimia on myös kiristetty erityisesti viime vuonna Isisin tekemien pommi-iskujen vuoksi. Itsemurhapommittajat iskivät maaliskuussa 2016 Brysselin lentokentälle ja metroasemalle. Iskuissa kuoli 35 uhria ja kolme terroristia.

Rahoitus ongelma

Brysselin Suuri moskeija sijaitsee keskeisten EU-instituutioiden lähellä Cinquantenerin puistossa.

Valtiosihteeri Franckenin mukaan radikaalisaarnojen lisäksi moskeijan ongelmana on myös se, että sen rahoituksesta vastaa Saudi-Arabia.

- Meidän pitää tietää nykyistä paremmin myös Brysselissä sijaitsevien eri moskeijoiden rahoituslähteet, Francken totesi RTBF:lle.

RTBF:n tavoittama pääimaami Abdelhadi Sewif ihmettelee oleskelulupansa lakkauttamista sekä Franckenin syytöksiä. Sewif vakuuttaa saarnanneensa aina modernin islaminopin mukaan. Lisäksi hän sanoo, että jos moskeijat saisivat nykyistä enemmän julkista tukea, ei ulkomaisia rahoituslähteitä tarvittaisi.